b'\n_START_ARTICLE_\nSami Sandell\n_START_SECTION_\nSeuraura\n_START_PARAGRAPH_\nSandell on Nokian Pyryn kasvatti, josta h\xc3\xa4n siirtyi Tampereen Ilvekseen. H\xc3\xa4n voitti joukkueessa C-nuorten SM-hopeaa vuonna 2003. WHL-joukkue Brandon Wheat Kings varasi Sandellin Ilveksen B-nuorista kymmenenten\xc3\xa4 pelaajana CHL:n varaustilaisuudessa 2004. H\xc3\xa4n vietti siell\xc3\xa4 vuodet 2004\xe2\x80\x932006 ja valittiin j\xc3\xa4lkimm\xc3\xa4isen kautensa 2005\xe2\x80\x932006 p\xc3\xa4\xc3\xa4tteeksi joukkueen kehittyneimm\xc3\xa4ksi pelaajaksi._NEWLINE_Kaudeksi 2006\xe2\x80\x932007 Sandell palasi Ilvekseen tehdess\xc3\xa4\xc3\xa4n kolmivuotisen sen SM-liigajoukkueen kanssa huhtikuussa 2006. H\xc3\xa4nen tulokaskautensa toi 50 runkosarja- ja seitsem\xc3\xa4ss\xc3\xa4 playoff-ottelussa tehot 3+7=10. Sandell oli Jokereiden Roni Anderssonin kanssa SM-liigan runkosarjan viidenneksi tehokkain tulokaspelaaja. H\xc3\xa4nen liigauransa avausmaali syntyi kauden nelj\xc3\xa4nness\xc3\xa4 ottelussa 21. syyskuuta 2006 vieraissa Saimaan Palloa vastaan. Sandell pelasi kauden aikana miesten pelej\xc3\xa4 my\xc3\xb6s kahden Mestis-ottelun verran alle 20-vuotiaiden maajoukkueessa. Toisella kaudellaan 2007\xe2\x80\x932008 h\xc3\xa4n oli pudotuspeleiss\xc3\xa4 Miikka M\xc3\xa4nnik\xc3\xb6n j\xc3\xa4lkeen tehoilla 1+5=6 Ilveksen toiseksi paras pistemies Vesa Viitakosken ja Sami Torkin kanssa._NEWLINE_Kesken kolmannen Ilves-kautensa 2008\xe2\x80\x932009 Sandell siirtyi lokakuussa 2008 Espoo Bluesiin vaihdossa Matti Uusivirtaan. H\xc3\xa4n edusti joukkuetta kauden aikana my\xc3\xb6s Mestarien liigassa. Sandell oli kauden j\xc3\xa4lkeen vapaana agenttina syyskuuhun 2009 saakka, jolloin h\xc3\xa4n aloitti kauden 2009\xe2\x80\x932010 ottelukohtaisella sopimuksella Mestis-joukkue Lemp\xc3\xa4\xc3\xa4l\xc3\xa4n Kisassa. Sandell pelasi siell\xc3\xa4 17 ottelua sek\xc3\xa4 yhden SM-liigaottelun verran lainalla Ilveksess\xc3\xa4, kunnes h\xc3\xa4n siirtyi joulukuussa 2009 loppukaudeksi Ruotsin toiseksi korkeimmalle sarjatasolle HockeyAllsvenskan-joukkue IF Troja-Ljungbyyn._NEWLINE_Huhtikuussa 2010 Sandell teki vuoden mittaisen jatkosopimuksen Troja-Ljungbyn kanssa. H\xc3\xa4n oli kaudella 2010\xe2\x80\x932011 tehoilla 18+29=47 joukkueen paras sy\xc3\xb6tt\xc3\xa4j\xc3\xa4 ja toiseksi paras pistemies Mattias Perssonin kanssa. HockeyAllsvenskanin pistep\xc3\xb6rssiss\xc3\xa4 Sandell sijoittui kahdeksanneksi Mora IK:n Mikael Zettergrenin kanssa ja sy\xc3\xb6tt\xc3\xb6p\xc3\xb6rssiss\xc3\xa4 kuudenneksi V\xc3\xa4xj\xc3\xb6 Lakersin Steve Savianon kanssa._NEWLINE_Kaudeksi 2011\xe2\x80\x932012 Sandell siirtyi Troja-Ljungbyst\xc3\xa4 tutun tutkaparinsa Mattias Perssonin kanssa kaksivuotisella sopimuksella Elitserien-joukkue Lule\xc3\xa5 HF:\xc3\xa4\xc3\xa4n. H\xc3\xa4n oli kymmenell\xc3\xa4 osumallaan joukkueen kolmanneksi paras maalintekij\xc3\xa4 Simon Hjalmarssonin ja Johan Harjun j\xc3\xa4lkeen. Sandellin kausi p\xc3\xa4\xc3\xa4ttyi kuitenkin jo helmikuussa 2012 41 runkosarjaottelun j\xc3\xa4lkeen polvivammaan. My\xc3\xb6s kausi 2012\xe2\x80\x932013 h\xc3\xa4nell\xc3\xa4 j\xc3\xa4i rikkonaiseksi loukkaantumisten takia. Sandell voitti Luulajassa European Trophyn mestaruuden ja kauden p\xc3\xa4\xc3\xa4tteeksi Elitserien-hopeaa._NEWLINE_Sandell palasi kaudeksi 2013\xe2\x80\x932014 1+1-vuotisella sopimuksella Ilvekseen. H\xc3\xa4n nousi joukkueen varakapteeniksi ja oli tehoilla 12+21=33 Ilveksen toiseksi paras pistemies Kai Kantolan kanssa. Helmikuussa 2014 Sandell teki 1+1-vuotisen jatkosopimuksen joukkueen kanssa. Kaudeksi 2014\xe2\x80\x932015 h\xc3\xa4net nimettiin Ilveksen kapteeniksi. Sandell oli joukkueen paras pistemies ja sy\xc3\xb6tt\xc3\xa4j\xc3\xa4 tehoilla 15+26=41. _NEWLINE_Kaudella 2015\xe2\x80\x932016 Sandell ehti pelata vain kahdeksan ottelua, kunnes h\xc3\xa4nen kautensa todettiin leikkaushoitoa vaatineen polvivamman vuoksi p\xc3\xa4\xc3\xa4ttyneeksi lokakuussa 2015. Sandellilla ja koeajan j\xc3\xa4lkeen ilman sopimusta j\xc3\xa4\xc3\xa4neell\xc3\xa4 Dane Byersilla oli parempi teholukema (+5), kuin kenell\xc3\xa4k\xc3\xa4\xc3\xa4n muulla Ilveksen pelaajalla kauden p\xc3\xa4\xc3\xa4tteeksi. Helmikuussa 2016 Sandell teki kaksivuotisen jatkosopimuksen joukkueen kanssa. Kaudella 2016\xe2\x80\x932017 h\xc3\xa4n jatkaa Ilveksen varakapteenina. Sandellin kausi p\xc3\xa4\xc3\xa4ttyi kuitenkin j\xc3\xa4lleen kahdeksanteen otteluun leikkaushoitoa vaatineen polvivamman takia._NEWLINE_Sandellille kausi 2017\xe2\x80\x932018 osoittautui taas suhteellisen ehj\xc3\xa4ksi ja h\xc3\xa4n voitti Ilveksen sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehty\xc3\xa4\xc3\xa4n SM-liigan yhden kauden piste-enn\xc3\xa4tyksens\xc3\xa4 tehoilla 16+32=48, joilla Sandell sijoittui koko SM-liigan pistep\xc3\xb6rssiss\xc3\xa4 kymmenenneksi. Helmikuussa 2018 h\xc3\xa4n teki liigauransa kuukausikohtaisen piste-enn\xc3\xa4tyksens\xc3\xa4 tehty\xc3\xa4\xc3\xa4n kahdeksassa ottelussa 14 tehopistett\xc3\xa4. Sandell valittiin SM-liigan helmikuun kuukauden pelaajaksi. H\xc3\xa4n oli kauden p\xc3\xa4\xc3\xa4tteeksi ehdolla SM-liigan herrasmiespelaajalle my\xc3\xb6nnett\xc3\xa4v\xc3\xa4n Raimo Kilpi\xc3\xb6 -palkinnon voittajaksi, mutta palkinnon vei lopulta kuitenkin JYPin Jarkko Immonen._NEWLINE_Hein\xc3\xa4kuussa 2018 Sandell siirtyi try-outille Sveitsin National Leaguen HC Davosiin. Elokuussa h\xc3\xa4n sai joukkueeseen kauden 2018\xe2\x80\x932019 kattavan jatkosopimuksen.\n_START_SECTION_\nMaajoukkueura\n_START_PARAGRAPH_\nSandell pelasi alle 20-vuotiaiden MM-kilpailuissa vuonna 2007. Suomen A-maajoukkueessa h\xc3\xa4n on pelannut seitsem\xc3\xa4n ottelua tehopistein 2+4=6. H\xc3\xa4n teki A-maajoukkuedebyyttins\xc3\xa4 31-vuotiaana Euro Hockey Challengessa 5. huhtikuuta 2018 Turun Marli Areenalla Valko-Ven\xc3\xa4j\xc3\xa4\xc3\xa4 vastaan. Ensimm\xc3\xa4isen A-maajoukkuemaalinsa Sandell teki kolmannessa ottelussaan 11. huhtikuuta 2018 Riiassa Latviaa vastaan. H\xc3\xa4n sai ottelussa my\xc3\xb6s sy\xc3\xb6tt\xc3\xb6pisteen oltuaan kakkossy\xc3\xb6tt\xc3\xa4j\xc3\xa4n\xc3\xa4 Eemeli Suomen tekem\xc3\xa4\xc3\xa4n maaliin. Sandell ker\xc3\xa4si ottelussa teholukeman +3. H\xc3\xa4n putosi lopulta Sweden Hockey Gamesissa pelattujen viimeisten valmistavien otteluiden aikana vuoden 2018 lopullisesta MM-kisajoukkueesta._NEWLINE_Sandell on pelannut my\xc3\xb6s 12 poikien maaottelua.\n_START_SECTION_\nMuuta\n_START_PARAGRAPH_\nSandellin isosisko on koripalloilija Nina Hyv\xc3\xa4rinen.'